**“กอช. ชวนสมาชิกส่งเงินออมต่อเนื่อง ไม่พลาดสิทธิรับเงินสมทบจากรัฐบาล”**

 ***กองทุนการออมแห่งชาติ หรือ กอช. เชิญชวนสมาชิกส่งเงินออมสะสมต่อเนื่อง 50 – 13,200 บาท/ปี เพื่อสร้างความมั่นคงทางการเงินในชีวิต พร้อมรับเงินสมทบจากรัฐบาลตามช่วงอายุของสมาชิก โดยสามารถส่งเงินออมสะสมได้ที่หน่วยรับสมัครสมาชิกของ กอช. ทั่วประเทศ สำหรับผู้ที่สนใจสามารถตรวจสอบสิทธิก่อนการสมัครสมาชิกได้ที่แอปพลิเคชัน “กอช” หรือเว็บไซต์ กอช. “www.nsf.or.th”***

 **นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า** กอช. เชิญชวนสมาชิกส่งเงินออมสะสมต่อเนื่อง เพื่อสร้างความมั่นคงทางการเงินในชีวิต “คุณออม รัฐช่วยออม คุณได้บำนาญ” เสมือนการหยอดเงินใส่กระปุกเป็นประจำ ความพิเศษของ กอช. เมื่อสมาชิกส่งเงินออมสะสม 50 – 13,200 บาทต่อปี รัฐจะเติมเงินสมทบเพิ่มให้ตามช่วงอายุของสมาชิก ดังนี้

* ช่วงอายุ **15 - 30** **ปี**

รัฐสมทบให้ **50%** ของเงินออมแต่ละครั้ง โดยรวมกันทั้งปีไม่เกิน **600 บาท**

(คิดเป็นดอกเบี้ยเงินฝากประจำ **4%\***)

* ช่วงอายุ **>30 – 50 ปี**

รัฐสมทบให้ **80%** ของเงินออมแต่ละครั้ง โดยรวมกันทั้งปีไม่เกิน **960 บาท**

(คิดเป็นดอกเบี้ยเงินฝากประจำ **7%\***)

* ช่วงอายุ **>50 – 60 ปี**

รัฐสมทบให้ **100%** ของเงินออมแต่ละครั้ง โดยรวมกันทั้งปีไม่เกิน **1,200 บาท** (คิดเป็นดอกเบี้ยเงินฝากประจำ **9%\***)

**\***เงินสมทบจากรัฐบาลคิดเป็นดอกเบี้ยเงินฝากประจำ 12 เดือนโดยประมาณ

สมาชิกจะได้รับเงินคืนเมื่ออายุครบ 60 ปีบริบูรณ์ โดยก่อนสมาชิกอายุครบ 60 ปีบริบูรณ์ สมาชิกจะได้รับจดหมายจาก กอช. จัดส่งไปตามที่อยู่ที่สมาชิกแจ้งไว้กับ กอช. ล่วงหน้า 3 เดือน ให้เลือกวิธีการรับเงิน 2 รูปแบบ ได้แก่ โอนเงินเข้าบัญชีเงินฝากธนาคาร หรือ ธนาณัติหรือใบแจ้งให้รับเงินที่ไปรษณีย์ โดยเงินที่สมาชิกจะได้รับมี 4 ส่วน ประกอบด้วย เงินออมสะสมของสมาชิก เงินสมทบจากรัฐบาล ผลประโยชน์ของเงินสะสมที่นำไปลงทุน และผลประโยชน์ของเงินสมทบที่นำไปลงทุน นำเงินทั้ง 4 ส่วนรวมกัน โดยเงินบำนาญต่อเดือน ขึ้นอยู่กับจำนวนเงินออมของสมาชิกและอัตราผลตอบแทนการลงทุนในวันที่คำนวณ

 สำหรับผู้ที่สนใจสามารถสมัครสมาชิก กอช. เพียงมีอายุ 15 – 60 ปี อาทิ นักเรียน นิสิตและนักศึกษา พ่อค้าแม่ค้า ชาวไร่ชาวนา ผู้ขับรถรับจ้างทั่วไป ผู้ประกอบอาชีพอิสระ เป็นต้น โดยไม่เป็นผู้ประกันตนตามมาตรา 33, มาตรา 39, มาตรา 40 ทางเลือก 2, มาตรา 40 ทางเลือก 3, ไม่เป็นสมาชิกกองทุนบำเหน็จบำนาญข้าราชการ (กบข.) และไม่เป็นสมาชิกกองทุนสำรองเลี้ยงชีพ โดยสามารถตรวจสอบสิทธิก่อนการสมัครได้ที่แอปพลิเคชัน“กอช” หรือที่ www.nsf.or.th หรือธนาคารของรัฐบาลทั้ง 4 แห่ง ได้แก่ ธนาคาร ธ.ก.ส. ธอส. ธนาคารออมสิน และธนาคารกรุงไทยทุกสาขา เคาน์เตอร์เซอร์วิส เทสโก้โลตัส ตู้บุญเติม ทั่วประเทศ รวมทั้งสำนักงานคลังจังหวัด สถาบันการเงินชุมชน และเครือข่ายรับสมัครทั่วประเทศ สอบถามข้อมูลเพิ่มเติมได้ที่สายด่วนเงินออม โทร. 02-049-9000**”**